Fico, Robert, predseda vlády SR (2017-09-07):
Dobre, ďakujem pekne. Dámy a páni, aby som vás, ďakujem za tieto otázky, nezaťažoval nejakou komplikovanou bruselskou terminológiou, chcem využiť tento priestor na jednoduché pomenovanie toho, čo nás čaká v najbližšom období v Európskej únii. Ukazuje sa, že model fungovania Európskej únie začína trochu škrípať a predovšetkým členské štáty eurozóny, teda tie, ktoré majú spoločnú menu, vedia, že musia ešte hlbšie spolupracovať, mať ešte viac spoločných politík, aby tento projekt bol maximálne úspešný. Čakáme predovšetkým na prvé výzvy, ktoré prídu od motora európskej integrácie, a to je francúzsko-nemecký, pričom francúzsky prezident Emmanuel Macron sa už vyjadruje pomerne presne a možno rozhodujúcim momentom budú aj voľby v Nemecku, pretože do tohto tandemu by sa mal potom pridať nový spolkový kancelár alebo spolková kancelárka, pretože nemáme právo komentovať voľby v Nemecku a ani pravdepodobný výsledok. Je však úplne jedno, že či to bude spolková kancelárka alebo spolkový kancelár, tá orientácia smerom na hlbšiu integráciu v Európskej únii tu nepochybne bude. Slovensko si uvedomuje, že vstup do Európskej únie v roku 2004 doteraz bol úspešný príbeh a nikto ho nespochybňuje. Ak pozrieme na parametre našej krajiny pred rokom 2004 a parametre v roku 2017, napriek tomu, že sme museli zaplatiť nejakú daň, ktorá je spojená s členstvom v Európskej únii, bolo to mimoriadne prospešné pre našu krajinu. Jednoducho nám integrácia svedčí ako malej krajine. Sme šiesta najotvorenejšia ekonomika na svete, obrovské množstvo nášho exportu ide do krajín Európskej únie. Preto ak sa tu vytvára šanca ďalšej hlbšej integrácie v rámci eurozóny, tento vlak nám nesmie ujsť. Klamal by som, keby som tvrdil, že táto integrácia bude lacná alebo jednoduchá. Musíme očakávať predovšetkým tlak na spojenie aktivít v obrannej politike. Aj preto sa Slovensko hrdo hlási do iniciatívy, ktorá sa nazýva PESCO, je to prehĺbená spolupráca v oblasti tzv. obranných techník a taktík, kde Slovensko musí rátať s tým, že budeme väčšou súčasťou rôznych európskych operácií a európskej spolupráce. Čaká nás hlbšia spolupráca, pokiaľ ide o oblasť sociálnych systémov, hlbšia spolupráca, pokiaľ ide o fiškálnu politiku. Toto všetko sú témy, na ktoré Slovensko bude musieť v krátkom čase odpovedať. A som presvedčený, dámy a páni, že pred Slovenskom je historická šanca urobiť 10-ročný skok, nebude lacný, ale 
10-ročný skok, a môžeme opäť výrazne priblížiť našu krajinu k priemeru životnej úrovne Európskej únie. A s hrdosťou konštatujem, že patríme medzi krajiny, ktoré výrazne využili túto príležitosť približovať sa k priemernej životnej úrovni Európskej únie. Čo sa bude diať v najbližších týždňov a mesiacoch? Predovšetkým a je to naša povinnosť aj voči našim kolegom, ktorí euro nemajú, aby tento proces bol maximálne inkluzívny, teda taký, že doňho budú zapojené aj členské štáty, ktoré dnes euro nemajú. Bolo by veľmi nesprávne, keby eurozóna sa integrovala hlbšie, možno iba nejaká časť krajín, a všetci ostatní sa na to budú iba pozerať. Musíme dať šancu aj štátom, ktoré euro nemajú, aby boli pri tom. A preto na rokovaní v Českej republike v Ledniciach sme plne podporili myšlienku predsedu vlády Českej republiky, aby bola možnosť ustanoviť pozíciu pozorovateľa v eurozóne, pretože bude to najmä eurozóna, kde táto integrácia bude veľmi, veľmi intenzívne prebiehať v najbližšom období. Dilema, ktorá stojí teda pred nami, je, necháme si tento vlak ujsť a budeme možno členmi eurozóny, ktorí nebudú v tom jadre, alebo budeme robiť všetko pre to, aby sme to jadro stihli a v tom jadre sme aj zostali? Ja si myslím, že toto je historická šanca pre nás. A ja potom využijem druhú otázku, aby som v tejto téme pokračoval.